Kinim Mit Sung 

1 

Got ufek ufek kidelbisa umi sung uta ko. 

1-5 

Got aka bakan so abid so mew adikum ufek ufek so uyo kidel kusa. 
Kale bakan kama ufek ufek banim bude Got Sinik ayo wok mew so matam el 
kaekal falfal falfalamsa. Kale adikum bakan so abid so uyo midilamsu. Kale 
Got weng bako, "lanako." Kalane afan lanane, Got aka lanin atam nada aket 
fukan bom kidelo, kalansa ko. Got ayo lanin win takumam danamin, wakeisa. 
Got ayo taw so midiliw so takudusa. Got ayo midilamin win takumam 
midilamin, wakeisa ko. Kale kuinamin banimane kutim maek tadu. Kale be 
kamakikiw am danansa kal ko. 

6-8 

Kale Got weng bako, "wok takodino." Kalane afan wok takosiw ko. Kale 
wok mak ata tarn el aba wok mak ata bakan kadak keida audiwe, Got ayo 
wok mak tada wok mak tada iw uyo win takumam abid, wakeisa. Kale 
kuinamin banimane, kutim maek tadu. Kale be am alew danansa kal ko. 

9-10 

Kale Got ayo bakan kadak umi wok bakomam, "kubul aluk ban makuw 
gedalo." Wakane, afan kanodom ban kudalu kuka uyo win takumam bakan 
wakei nadane wok ban makuw gedu uyo win takumam sol wok wakei nadane 
bo utam aket fukan bom kidelo, kalansa ko. 

11-13 

Alo Got ayo bako, "as so badasal so ufek ufek so uyo matam bakan 
taba bom nadune ulum gim so ulum luw so ki abumuko, kala afan kanodune, 
atam nada aket fukan bom kidelo, kalansa ko. Kale kuinamin banimane, 
kutim maek tadu. Kale be am alewbino danansa kal ko. 

14-19 

Alo Got ayo weng bako, "atan so kayow so milum so tabino." Kalane, 
afan tabesiw ko. Got aka atan ayo taw tabako, akei ba kuw kayow so milum 
so ita midiliw tabamino, kalesa. Kale Got aka be kanodino, ika taw so midilin 

so eidamino, kale nadano kanosa ko. Kale kuinamin banimane, kutim maek 
tadu. Kale be am alalew danansa kal ko. 

20-23 

Alo Got ayo weng bako, mew kanomin wok kumun tern iniman kin 
badu uyo matam bino yaka, wok kumun tern iniman weinane, awon ikil 
matam el fikfak kamino, yakane afan kanosiw. Kale Got aka im kinim da 
nadane bakoyam wok kumun tern iniman kibil low seng kuw dudamin yakei 
nadane el awon kibil kano low seng kuw dudamin yakeisa. Kale kuinamin 
banimane kutim maek tadu. Kale be am auok danansa kal ko. 

24-25 

Kale Got ayo kinim ifemin iniman so gusak iniman dukum so mafakal 
katiw katiw so kidel imu nadane bakoyam kibil kibilim kano low dudamin 
yakenadane itam keniw kalesa. 

Kale Got kinim kidelsa umi sung uta ko. 

1:26-31 

Kale Got ayo bako nuka kinim mak nulum kit ade nulu taw mak kidel 
imuduwo ita sol wok iniman so el awon so kinim ifemin iniman so anang 
bakan adikum so mafak mafak adikum bakan teiniw so iyo kin modino kale 
wanang so kinim so kidel imusa. Kale Got ayo imkinim da nadane bakoyam 
low kuti dak dak bom nadiwo sol wok takam so el awon so adikum mam so 
ufek ufek bakan bidiw so iyo kin modin yakei nadane bakoyam mew as gim 
abumin adikum so wok bang takam so eing taton so adikum bo wananin 
yakei nadane aka alam kano kidel kud uyo utam atin ken be kalesa. Kale 
kuinamin banimane, kutim maek tadu. Kale be am bokuw danansa kal ko. 



1-4 

Kale Got ayo abid so bakan so adikum ilim dim bidiw ufek ufek so adik 
kidel ku nadane am fet dim kawak kal finubisa. Kale Got ayo am fet dim 
danamin be kuw kinim da nadane abem kei kusa ko. 



Got ufek ufek mit keibisa sung ade belata kano kidel bisa ka. 

5-6 

Got ayo abid so bakan so kidel kusa, kata im dim ufek ufek mak bongin 
banim, watawo kaleyo ba, aka weiw mak kudala madak bakan tadongin 
banim, kata wok uyo bakan tern kal matam tade bom bakan uyo kuw bait 
daka buduno ko. 

7-9 

Got ayo tol fakadu kinim kidela dau nadale mam fu dabadala yak kinim 
mittum tern una matam tein kin ba kinim keida ka. Kale kinim ayo win 
takudaw Addam, akeisa. Kale Got ayo atan tadebano kal yong mak kai 
nadale Addam kukudaw yong iw win be Idden akeisa. Kale Idden yong iw 
kawakal Got ayo yong iw tababudu wanin ufek ufek uyo kinang kinang kal 
kai, ba kuw yak iw yak utane as alew kaisa. Mak be sun sinik daw kayamin 
as, mak be kal kei yaknamin uta mafak yaknamin uta kidel kalin as kaisa. 

10-18 

Kale kayakal Idden yong iw wok daw kadaba uyo takelu wok alalew 
tadensa. Wok mak ami win be Bison, aka tade anang bakan Awila kal unsa. 
Mak ami win be Giyon, aka tade anang bakan Kus kal unsa. Mak ami win be 
Taikadis aka Asiddia bakan kal matam be tade atan tadebano kal unsa. Mak 
ami win be Yufadetis. Kale Got ayo kinim bakodaw, kaba yong bela kin mo 
kinkin bom nadawe as gim adikum bo wananokabaw, kata un bi yak yong iw 
yak as kal kei, au beta kidal beta mafak kalin ami gim ki atin wanin ba, alo 
wanon kalokabaw namti, atin fikalokabaw." Akeisa. 

19-31 

Kale Got ayo bakan tuw el awon so bakan iniman so kidela kudew tad 
Addam dadawi win takayamako, kale kudew tad dadawane, afan Addam ata 
win takuyamsa ko. Got aka fukan dadomo Addam alakis be ken ba, ka. Kale 
nadane bako, naka am dakadawin mak kidelulawono kale nadane kinim ayo 
atin kanodawa, atin kinok idum akala ka. Kale nadane bude yak kinim 
madan kun makuw takudu ku wanang kidel ku kudew tad kinim dadawane, 
kinim ayo bako, "uka kinim nalam madan tuw kidel kuda keimin urn win be 
wanang." Wakeisa. Kale bemi mit ata kinim aka akuri alaw imada takas yak 
alam kadel dim fewane, alew dam makuw keiyabiwa, kata alew ika fatom 
banim kal misun biyamsiw ko. 



3 

Kinim so wanang so Got weng luko dausiw umi sung uta ko. 

1-7 

Kale Got aka mew kamin kamin ufek ufek bo adik kidel kusa, kata 
faimkun ami aket fukanin ata atin tamso kidel dausa. Kale am mak dana aket 
takanin faimkun ayo tad wanang dakadamam, "afan Got aka bako mew as 
gim adikum bidi makso mak wananin bano, kalesane?" Wakane, wanang uyo 
bako, "ba, Got weng mew adikum yong iw as todabu, gim bo ken wanodiw, 
kata un bi yak yong iw yak as bemi gim ki wanin ba ade yak mewso une bom 
malamamin ba, alo kanodokabaw bude fikalokabiw, kalesa." Akune, faimkun 
asik ibakomam, "kuba fikalolaw banim. Got alam kal kayo masi yak as gim be 
dakadu wane kal keimin kudu kal kei yaknamin uta kidel, yaknamin uta 
mafak, kale nadawe Got nalataw keidolawo, kale nadano ka." Waka nade 
bude wanang uyo as be atamomo atin kidel ka, akei nadune, as gim akal 
atamo atin ken wananongin be kale nadune aket fukan dadomo, aket kidel 
tetin keidokabi, kale nadune yak as gim kudu wanebu kuw madik fako kudew 
tad kimak dadawu wanesa. Kale kawakal kin antam da kal keidomone, kal 
fitaw teinsuw ka. Kale as kon kudew tad fa bi ku miki teinbisiw ko. 

8-21 

Kale am dan una kuin kuin tadane, kinim akam iyo kidilomo Got 
madaneng yong iw kal dakan tadba ka. Kale alew kalo monam kal as tern 
tern wan waniwe, Got ayo kinim gan dadaw, "kaba yakanang kal badaw?" 
Kalane, kinim ayo bako, "naka kam madaneng kidi nadino wanwanbi. Watawo 
kaleyo ba, naka kal fitaw kayo fatom keinama wanwanbi." Akane Got ayo 
bako, "kaba kan ata bakokam kaba kal misun tein badawo, kakbane? Masi 
kaba kanamom nam as abemo kakeisi aso wanodaw." Akane, kinim ayo 
bako,"au mew wanang kabalata kunamsaw, uta as gim uyo kudew tad 
daunamuno, wanebi." Akane, Got ayo wanang dakadamam/'kuba yakno 
nadawo bo kanobaw," waka nade, wanang uyo bakodaw, "mew faimkun ata 
ibakonamano, as gim wanebi ko." Akune, Got ayo faimkun bakodaw* "kamane 
kaba, nam gan abudi, kale kaba mat tuw bakan liklik kamokabaw. Kale kam 
man so wanang urn man so ika wasi kedawa kedawayokabiw. Kale wanang 
urn man mak ata tad kam gebom kutamokama nade kawta tabe am yan 
kamuk kail tamodawokabaw." Akei nadane wanang bakomam, "kuba as gim 
wanedaw keimin kuba man fokan bom kal funin dukum kuda bom nadawe 
kimak ayo aket dukum kukada badawe ata kum kin modokaba." Yakei nadane 



Addam bakodaw,"kaba as gim wanedaw keimin, kaba wok dukum kuw 
fakanokabaw. Kaba sun kuw yong fal badadawe, badasal so ulayaw so sun 
kuw yong iw taba bidiw ita bom wok seng faka badawo, wanin taba budu 
wananokabaw ade bakan tuw kidel kamusi, keimin yanol fikale bakan 

unokabaw." Yaka nade kinim ayo wanang win takumam Iw, wakeisa, watawo 
kaleyo ba uka adikum wanang kinim im awok kayo ko. 

22-24 

Kale Got ayo bako "kinim aka nulutaw kei mafak so kidel so alam kal 
keida keimin masi dabadaluwe sinik so sun biyamin as gim wane sun sun 
bomano, kale fotaba yong iw kuda dak alam bakan fakadu kidel dausa kal 
kung keikako, kale dabadala unane, Got ayo kalan kamin ensel as daung 
tuw, yong iw kin modin imtisa. Watawo kaleyo ba, masi kinim aso yak sun 
biyamim as gim aso wane sun bodiwo, kale nadano ko. 

